Arbeidshof verwerp SAL-sakeredders se appèl | Maroela Media
Die arbeidshof het Donderdag die aansoek van die Suid-Afrikaanse Lugdiens (SAL) se sakereddingspraktisyns verwerp teen 'n beslissing dat hulle nie met die afleggingsproses by die staatsredery kan begin voordat 'n sakeplan ter tafel gelê is nie.
Die sakereddingspraktisyns, Les Matuson en Siviwe Dongwane, het aangevoer dit is in die openbare belang om duidelikheid oor die kwessie te kry.
Die aansoek kom nadat die hof 'n dringende aansoek van die metaalwerkersvakbond Numsa en die Suid-Afrikaanse Kajuitbemanningsvereniging (Sacca) toegestaan het om afleggings by die ondernemings te stuit.
Die hof het bevind die voorgestelde afleggings is prosedureel onbillik en het die SAL en die sakereddingspan beveel om die kennisgewings wat hulle daaroor uitgereik het, terug te trek. Die kern van die saak was of 'n maatskappy met werkers oor afleggings besprekings kan voer as daar nog nie 'n plan voorgelê is nie.
Donderdag se uitspraak gaan weinig beteken vir die sakereddingsplan omdat dit reeds voorgelê is en die SAL se krediteure volgende week daaroor moet stem.
Vakbonde, met die uitsondering van die Suid-Afrikaanse Vlieëniersvereniging (Saapa), het intussen die skeidingspakkette wat die maatskappy aangebied het, aanvaar. Numsa en Sacca was die laaste om in te stem, maar het dit die afgelope week gedoen.
Die vakbonde het gisteraand wel die hofbeslissing verwelkom as belangrik in arbeidsreg, veral omdat talle ondernemings na verwagting werkers gaan aflê weens die skade wat die Covid-19-pandemie en afsonderingstydperk aan die ekonomie aangerig het.
"Hoewel die appèl aangehoor is nadat die sakereddingspraktisyns ten einde laaste 'n plan bekend gestel het, was dit belangrik vir ons om die beslissing van die arbeidshof te verdedig omdat dit 'n verreikende uitwerking op werkers het. Die saak is belangrik vir die daarstel van duidelike riglyne vir sakereddingspraktisyns in die algemeen," het Numsa en Sacca in 'n gesamentlike verklaring gesê.
"Daar is talle maatskappye wat aansoek gedoen het om sakeredding en die Covid-19-pandemie as rede daarvoor aangevoer het. Die uitspraak beteken in wese dat werkgewers nie sakereddingspraktisyns mag gebruik om namens hulle werkers af te lê nie en die uitdagings wat die onderneming se voortbestaan bedreig, moet in die sakereddingsplan vervat word."